दांदें दी गल्ल चलदी तां औसफ चेतन बाकी सब किश बिस्सरी जंदा, दूए करसान इस्सै करी उसी “दांद-बैम्ही” गलांदे हे। उसदे कन्नन नां दे दांदै गी दिक्खियै हर कुसै गी चबात लगदा हा। इयां परतीत होंदा हा जे औसफ दे प्राण कन्नन च गै समाए दे न। दांदे दा रंग बग्गा हा, छुट्टा ते छैल गठे दा जुस्सा, कूंढे ते मुट्टे-मुट्टे सिंग हे, ते उसदा उच्चा ते अति सनाहकड़ा मन्न जित्थें ओदी क्याड़ी कन्ने आई मिलदा हा, उत्थें बड़ियां छैल बक्ड़ां पौंदियां हियां अक्खीं बी छैल उभरी दियां हियां। कन्नन दी टौर बी बड़ी बांकड़ो हो।